Υπάλληλος των ΕΛ.ΤΑ. κατηγορείται ότι ιδιοποιήθηκε παράνομα χρηματικό ποσό ύψους 300.000 ευρώ από ταχυδρομικά υποκαταστήματα της Χαλκιδικής, σύμφωνα με τα αποτελέσματα εσωτερικού ελέγχου την περίοδο 2012-2014. Ήδη, το πόρισμα της έρευνας διαβιβάστηκε στον εισαγγελέα αντιμετώπισης εγκλημάτων διαφθοράς Βορείου Ελλάδος, Αχιλλέα Ζήση, που παρήγγειλε εναντίον του ποινική δίωξη για πλαστογραφία και υπεξαίρεση εις βάρος του Δημοσίου.

Σύμφωνα με τα στοιχεία που τέθηκαν υπόψη του εισαγγελέα, ο κατηγορούμενος, από τη θέση ανώτερου υπαλλήλου των ΕΛ.ΤΑ., αρχικά στο υποκατάστημα της Νέας Καλλικράτειας και μετέπειτα σ' αυτό της Κασσάνδρειας, φέρεται ότι καταχράστηκε – υπεξαίρεσε χρήματα που αναλογούσαν σε μεταφορές κεφαλαίων, εμβάσματα, συντάξεις κ.ά.

Προκειμένου, δε, να συγκαλύψει τις πράξεις του, ο ίδιος – σύμφωνα με τα αποτελέσματα του εσωτερικού ελέγχου – κατηγορείται ότι πλαστογραφούσε τα παραστατικά των δικαιούχων είσπραξης των φερόμενων ως υπεξαιρεθέντων χρημάτων, ενώ φρόντιζε να τακτοποιεί ηλεκτρονικά τις σχετικές εντολές πληρωμής.

Όπως έγινε γνωστό, όταν διαπιστώθηκε το έλλειμμα στο υποκατάστημα της Νέας Καλλικράτειας, αποφασίστηκε η μετάθεση του υπαλλήλου στο υποκατάστημα της Κασσάνδρειας, όπου, όμως φαίνεται, συνέχισε για περίπου ένα εξάμηνο τη φερόμενη δράση του.

Μετά την απαγγελία των κατηγοριών, που είναι σε βαθμό κακουργήματος, αναμένεται να δώσει εξηγήσεις στον αρμόδιο ανακριτή.

Πηγή: ΑΠΕ-ΜΠΕ